10. ระบบการควบคุมภายใน และตรวจสอบภายใน

จากการประชุมคณะกรรมการบริษัทฯ เมื่อวันที่ 13 ธันวาคม 2550 โดยมีคณะกรรมการตรวจสอบทั้ง
3 ท่าน เข้าร่วมประชุม คณะกรรมการได้ประเมินระบบการควบคุมภายใน และการตรวจสอบภายใน
ตามแบบประเมินของคณะกรรมการกำกับหลักทรัพย์และตลาดหลักทรัพย์ ตามเอกสารแนบ 3
ซึ่งมีการประเมินการควบคุมภายในทั้ง 5 ส่วน คือ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม โดยการซักถามข้อมูลจากผู้บริหาร เห็นว่าเมื่อบริษัทฯจัดตั้งสำนักควบคุมภายใน
และปรับปรุงระบบบัญชีใหม่เรียบร้อยแล้ว บริษัทฯ
ก็จะมีการควบคุมภายในอยู่ในระดับเหมาะสมเพียงพอแล้ว สรุปในแต่ละหัวข้อได้ ดังนี้

1.  องค์กรและสภาพแวดล้อม

บริษัทฯ และบริษัทย่อย มีโครงสร้างองค์กรและสภาพแวดล้อมที่ดี
ส่งผลให้ระบบการควบคุมภายในมีประสิทธิภาพในระดับที่เหมาะสม โดยบริษัทฯ
ได้จัดโครงสร้างองค์กร และกำหนดและสร้างแรงจูงใจพนักงานที่สมเหตุผลและเพียงพอ
ในขณะที่กำหนดระบบควบคุมจริยธรรมเป็นนโยบายและมีแผนการปฏิบัติงานที่ชัดเจน
กำหนดให้ฝ่ายบริหารและพนักงานปฏิบัติตนไม่ให้ก่อให้เกิดความขัดแย้งทางผลประโยชน์กับบริษัทฯ
และบริษัทย่อย
มีการกำหนดระเบียบวิธีปฏิบัติในขั้นตอนการปฏิบัติงานทั่วไปที่รัดกุมสามารถป้องกันการทุจริต
และปฏิบัติต่อคู่ค้า และคู่แข่งขันด้วยความเป็นธรรม

2.  การบริหารความเสี่ยง

บริษัทฯ
และบริษัทย่อยกำหนดให้แต่ละหน่วยงานมีการประเมินความเสี่ยงรวมถึงผลกระทบที่อาจเกิดขึ้น
พร้อมแนวทางการป้องกัน และแก้ไข อย่างเป็นระบบ รวมถึงมีการติดตามปัจจัยต่างๆ
ที่อาจทำให้เกิดความเสี่ยงขึ้นทั้งปัจจัยภายใน และปัจจัยภายนอกอยู่ตลอดเวลา เช่น การผลิต
การตลาด อัตราแลกเปลี่ยน และบุคคลากร เป็นต้น
โดยแต่ละหน่วยงานจะมีการติดตามและรายงานผล ให้กับผู้บริหารตามลำดับชั้น
ซึ่งหากมีความเสี่ยงใดๆ
เกิดขึ้นก็จะมีการพิจารณาและกำหนดมาตรการเพื่อลดความเสี่ยงเหล่านั้นไปพร้อมๆ กัน
ทั้งนี้จะมีการรายงานผลทั้งหมดต่อคณะกรรมการของบริษัทฯ
เพื่อรับทราบและกำหนดเป็นแนวนโยบายในการป้องกันความเสี่ยงนั้นๆ
แจ้งให้กับพนักงานทุกคนรับทราบ และใช้เป็นแนวทางปฏิบัติ
รวมถึงการติดตามป้องกันความเสี่ยงดังกล่าว ไม่ให้มีผลกระทบกับบริษัทฯ และบริษัทย่อยอีกในอนาคต

3.  การควบคุมการปฏิบัติงานของฝ่ายบริหาร

บริษัทฯ และบริษัทย่อยมีการกำหนดขอบเขตหน้าที่ ขั้นตอน และอำนาจในการดำเนินการใดๆ
ของฝ่ายบริหาร และผู้มีอำนาจในแต่ละลำดับชั้นอย่างชัดเจน โดยจัดทำเป็นระเบียบปฏิบัติของบริษัทฯ
แจ้งให้กับพนักงานที่เกี่ยวข้องทุกคนรับทราบ นอกจากนี้บริษัทฯ
ยังมีความระมัดระวังในการดำเนินการด้านต่างๆ เพื่อให้เป็นไปตามกฎหมายที่เกี่ยวข้อง
ทั้งนี้ที่ผ่านมาบริษัทฯ และบริษัทย่อยไม่เคยกระทำการใดๆ ที่ฝ่าฝืนกฎหมาย

ทั้งนี้การทำธุรกรรมกับกิจการ หรือบุคคลผู้เกี่ยวข้องกัน บริษัทฯ
และบริษัทย่อยให้มีการดำเนินการตามข้อกำหนดของคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย โดยการทำธุรกรรมให้ถือเสมือนเป็นบุคคลภายนอก
โดยคำนึงถึงประโยชน์สูงสุดของบริษัทฯ และบริษัทย่อยเป็นสำคัญ

4.  ระบบสารสนเทศและการสื่อสารข้อมูล

ด้านระบบสารสนเทศและการสื่อสารข้อมูล
บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป มีการนำ Software SAP
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และข้อมูลการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศ

ในการประชุมคณะกรรมการและผู้ถือหุ้น
บริษัทฯมีการจัดส่งจดหมายเชิญประชุมพร้อมทั้งมีข้อมูลประกอบที่เพียงพอต่อการตัดสินใจ
โดยเฉลี่ยจัดส่งให้ทราบล่วงหน้าไม่น้อยกว่า 7 วัน

5.  ระบบการติดตาม

บริษัทฯ และบริษัทย่อยมีการติดตามผลการดำเนินธุรกิจ
เปรียบเทียบกับประมาณการและงบประมาณในด้านต่างๆ ทุกเดือน
และมีการแก้ไขปรับปรุงให้เหมาะกับสถานการณ์ในขณะนั้นๆ อยู่ตลอดเวลา นอกจากนี้บริษัทฯ
ยังมีสำนักตรวจสอบภายใน
โดยได้จัดทำกรอบอำนาจหน้าที่ไว้แล้วในการดำเนินการตรวจสอบการดำเนินงานอย่างสม่ำเสมอ
โดยได้จัดทำแผนงาน และรายงานผลการตรวจสอบให้แก่คณะกรรมการตรวจสอบรับทราบ
และต้องทำรายงานให้คณะกรรมการบริษัทฯ
รับทราบทันทีที่มีเหตุการณ์ที่มีผลกระทบร้ายแรงต่อการประกอบกิจการของบริษัทฯ เช่น ด้านการผลิต
การดำเนินกิจการ การทุจริตหรือการฝ่าฝืนกฎหมายของพนักงาน หรือผู้บริหารที่เกี่ยวข้องกับบริษัทฯ
เป็นต้น ซึ่งอาจมีผลกระทบต่อชื่อเสียงของบริษัทฯ

จากการประเมินระบบการควบคุมภายในของบริษัทฯ ในด้านต่าง ๆ 5 ส่วนดังกล่าวข้างต้น
คณะกรรมการเห็นว่า บริษัทฯ มีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทฯ ตระหนักดีว่า ระบบการควบคุมภายในใด ๆ
ก็ตามอาจจะไม่สามารถรับประกันได้ทั้งหมดต่อความเสียหาย
อันเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล